LidanRubinov/Halacha-QA huggingface dataset:
שאלה: כוונה בתפילה על אדם שעשה לי רע: אם יש אדם שעשה לי רע, האם כאשר אני קורא פסוקי תפילה כגון: "משפיל גאים עדי ארץ." ועוד כיוצא באלה פסוקים, האם בהם אני יכול לכוון על מי שעשה ועושה לי רע? האם בברכת "על המינים" אני רשאי לכוון על מי שעשה לי רע או שזה פסול ופוגם בתפילה?
תשובה: אכן זה פוגם בתפילה כי התפילה היא כללית. ברכת המינים היא כנגד אויבי ישראל ואויבי ד'. ואתה תתפלל שלא יעשו לך רע. ואל תתפלל שירעו למי שפגע בך. דום אל ד'. רבש"ע הוא ידון את החוטאים.
שאלה: כוס גפן לקידוש שנשברה מעט: ברשותי כוס גפן מהודרת מזכוכית. במהלך השטיפה נשברה חתיכה קטנה בחלק החיצוני קרוב לשפה ללא פגם בחלק הפנימי כלל, האם הכוס כשר לקידוש ולא פגום?
תשובה: אם השפה וכל החלל הפנימי של הכוס שלם, אז זה רק פגם אסטטי אך לא פוגם את הכוס מקידוש.
שאלה: פדיון בן בכור: ילדתי את בני הבכור ב-4.6, בלילה בין חמישי לשישי, ב-2 בלילה. אנחנו צריכים לעשות פדיון הבן. באיזה יום צריך לעשות את זה, יום ראשון? האם אפשר בערב אחרי השקיעה? בערב של איזה יום, האם במוצאי שבת או ביום ראשון בערב?
תשובה: מזל טוב, שתזכו לגדלו לאורך ימים ושנים לתורה, חופה ומעשים טובים. בנכם נולד בכ"ב בסיוון ותאריך הפדיון שלו הוא לאחר 30 יום, בכ"ב בתמוז, יום ראשון. למנהג הספרדים עושים את הפדיון בליל 31, וזה יוצא במוצאי שבת. לאשכנזים, ביום ראשון עצמו. עדיף שלא לדחות ליום ראשון בערב משום זריזין מקדימין למצוות ולעשותם בזמן.
שאלה: לטפל במטריד בעבודה: אני עובדת במקום שעושים טיפולים אלטרנטיביים. יש מטפל שעושה רפלקסלוגיה, ופשוט מטריד מינית את הלקוחות בדיבורים. בנות מפחדות להתלונן, חלקן מספרות לי שהוא דיבר איתן גסות ועל חלקי הגוף הצנועים. זה עבר הלאה להנהלה ולא עשו כלום עם זה. האם אני צריכה ליזום משהו שיכול לפגוע לו בפרנסה, האם במקרה כזה זה ר אם אני "יהרוס" לו? מה לעשות, יש לי דרך לפתור את זה אבל זה יהרוס לו את הפרנסה, האם מותר לי לעשות את זה? צריך להבין שעוד ועוד בנות נפגעות.
תשובה: אם אכן הוא פוגע בבנות, מותר להתלונן עליו גם אם זה יפגע בפרנסתו.
שאלה: מועד אזכרת שנה בסוכות: אבי נפטר בט"ו בתשרי תש"ע 03 10 2009. תחילת השבעה היתה לאחר חג שמחת תורה. מתי עלינו לקיים את אזכרת השנה? (מוצאינו מתימן).
תשובה: מנהגי יום השנה כוללים: א. קריאת ההפטרה ואמירת השכבה בשבת שלפני האזכרה. ב. יש שנהגו להתענות ביום פקודת השנה. ג. אמירת קדיש יתום באותו יום בכל התפלות. ד. עלייה לקבר, קריאת משניות ותהלים וקדיש ליד הקבר ה. סעודה ולימוד לעילוי נשמת הנפטר. האזכרה נקבעת לפי יום המיתה ולא לפי יום הקבורה או האבילות, לכן יום האזכרה הוא ט"ו תשרי ובאותו יום יש לומר את הקדישים ובשבת שלפניו יש לקרוא את ההפטרה. לגבי התענית (למי שנוהג), העלייה לקבר, הסעודה והלימוד עדיף להקדים אותם לפני חג הסוכות. (אמנם השו"ע או"ח בסימן תקס"ח סעיף ט' פסק לאחר את התענית אך המהרי"ץ בשו"ת פעולת צדיק חלק ב' סימן רס"א הביא את דברי ספר "דעת חכמה" שלמד מדברי הזוהר והארי שיש להקדים את התענית עמ"נ שיועילו מעשיו הטובים של הבן להעלותו למדריגה יותר עליונה. ומזה למד הרב רצאבי שהוא הדין שעדיף להקדים את העלייה לקבר ואת הסעודה. עיין בכל זה בשו"ע המקוצר חלק ה' סימן קצ"ז סעיפים א,ב,ג ובהערה שם סק"ז). הרב ישי ואדעי
שאלה: טיול בתשעת הימים לחייל ברגילה: אני חייל קרבי וקיבלתי רגילה בתשעת הימים. אין לי אפשרות לדחות את החופשה. האם אני יכול לטייל בתשעת הימים כדי לנקות את הראש מהצבא ולא בשביל הנאה? כמובן שגם אזהר מסכנה וכו.
תשובה: טיול יבש מותר, לא במים. רצוי באזורים הקשורים לימים אלו, כגון: ירושלים וסביבתה, גמלא, יודפת וכדו'.
שאלה: פירות בבית מלון גוי: האם מותר לאכול פירות שנחתכו במלון גוי בחול ומונחים בצלחת?
תשובה: מותר.
שאלה: מחסן חדש בימי בין המצרים: קנינו מחסן חדש. האם מותר לנו להרכיב אותו ולהכניס לתוכו חפצים בימי בין המצרים?
תשובה: עד ראש חודש וודאי שמותר.
שאלה: חוג שחייה לילדים בשלושת השבועות: האם מותר לבנותיי להשתתף בחוג שחייה בימים שבין י"ז בתמוז לבין ט באב? החוג מתחיל בכ"ט בתמוז ומסתיים בי באב.
תשובה: לכתחילה זה לא נכון, אולם אם מדובר בילדות לפני גיל בת מצווה אז לא צריך למנוע מהם.
שאלה: מה נחשב לימוד תורה?: משלמים לי בעד לימוד תורה שאני לומד. האם לראות הרצאות של אתר הידברות שיש בהם פסוקים ומהלכים לפי התורה נחשב לימוד תורה? (אם לא אראה זאת חלק מהיום אין מצב שאני אלמד, כי קשה ללמוד מתוך ספר 6 שעות ולכן אני משלב צפייה במשך שעתיים גם זאת).
תשובה: אם מדובר בדברי תורה ושיעורים, אתה יכול לצפות בהם במקום ללמוד. אולם אם מדובר בדברים מסביב, זה לא נחשב לימוד תורה.
שאלה: ערבוב שני סוגי בשרים: האם מותר לערבב באותו תבשיל בשר בקר ובשר עוף?
תשובה: כן.
שאלה: קביעת פרשת השבוע: על פי מה קובעים היום איזו פרשות קוראים במחובר?
תשובה: הדברים האלו נקבעו כבר מקדמא דנא לפני מאות שנים. הקביעה נעשתה על פי התחשבות בשבתות מיוחדות להם יש פרשיות קבועות, כגון: פרשת דברים שהיא תמיד לפני תשעה באב. ומצד שני, עד כמה שניתן לחבר פרשיות שהם קצרות יחסית ולא ארוכות מדי.
שאלה: מוזיקה לילדים בימי בין המצרים: האם ניתן להשמיע לילדי בבית (בגילאי הגן ומטה) מוזיקה בימי בין המצרים? האם יש מוסיקה שניתן להשמיע (שירי ילדים ניגונים)? כמה יש להחמיר עם הילדים בנושא זה בימי תשעת הימים? מה לגבי ניגון על כלי נגינה - דרבוקה תופי מרים?
תשובה: מותר להשמיע מוסיקה לילדים קטנים שאינם מבינים את סיבת האבלות אם יש צורך בכך.
שאלה: שיר המעלות אצל אשכנזים: אבי נפטר לפני כשבועיים ואני משתדל להתפלל מידי ערב במניין, כלומר, מנחה וערבית. למה בתפילת ערבית אצל האשכנזים לא אומרים שיר המעלות וכשאומרים אז הם כועסים, כמו שקרה לנו אתמול?
תשובה: שיר המעלות בתפילת ערבית הוא תוספת לתפילה שנהגו לומר בבתי כנסת ספרדים ונוסח ספרד ולא נהגו בבתי כנסת אשכנזים. יש חשיבות לשמור על מנהגי בית הכנסת. אשכנזי שמתפלל בבית כנסת ספרדי צריך לעשות את סדר התפילה כספרדי, וספרדי המתפלל בבית כנסת אשכנזי צריך לעשות את סדר התפילה כאשכנזי. את תפילת עמידה אפשר לעשות כפי הנוסח המקורי אבל בחזרת הש"ץ ו ר התפילה יש לנהוג כמנהגי קהילת בית הכנסת, אלא אם כן המנהג שכל חזן מתפלל לפי נוסחו ושומרים רק על סדר התפילה. אמנם לא צריך לכעוס על חזן שמתבלבל או לא יודע ומשנה מנוסח התפילה אבל כעת אתה יכול לפחות להבין על מה הם כעסו.
שאלה: ברכות הנהנין על שני מאכלין: אם מברכים שהכל או כל ברכה אחרת ו אני מתכוון לפטור דבר מה נוסף כגון שברכתי עכשיו על מים שהכל וכוונתי על הסוכריה שאוכל בעוד כמה דקות אז פטרתי אותה. מה הדין אם ברכתי על דבר מה חלבי והתכוונתי לפטור כל אוכל מאותו סוג ברכה, הברכה תחול גם על דבר מה בשרי או שאצטרך לחזור לברך?
תשובה: הברכה חלה על הכל (ראה משנה ברורה סימן תצד ס"ק טז). הרב יאיר וסרטיל
שאלה: ללמוד נגינה בבין המצרים: האם מותר לילדה בת 10 שלומדת נגינה לנגן בבין המצרים כאשר בתקופה זאת לא מתקיים החוג נגינה? כמו כן אם מותר, האם רק שירים לצורך אימון או להנאה?
תשובה: עד לראש חודש אב היא יכולה להתאמן בנגינה. עדיף שירים המתאימים לתקופה.
שאלה: הנפקה בבורסה בימי בין המיצרים: האם מותר לעשות הנפקה של מניות בבורסה בין י"ז במוז לר"ח אב? ומה הדין מר"ח אב לט באב? יש לציין שהנפקה בבורסה זה ענין גדול מאוד שמביא שמחה רבה.
תשובה: עד ר"ח אב מותר.
שאלה: בירור חשוב לגבי גילוח: האם אפשר להתגלח מי"ז בתמוז עד ר"ח אב? אני אשכנזי.
תשובה: אם נולד לך בן תוכל להתגלח ביום הברית.
שאלה: ברכת כהנים במכנסיים קצרים: בבית הכנסת בו אני מתפלל ישנו כהן צעיר בן 13-14 שעולה לדוכן בברכת כהנים. בתקופה הזאת הבחור מתפלל עם מכנסיים קצרים (שלושת רבעי). האם עליו לצאת מבית הכנסת בברכת כהנים או לברך ברכת כהנים? יש לציין שהוא כהן יחידי בבית הכנסת הזה ולא ייפגע אם יאמרו לו לא לעלות.
תשובה: יותר חשוב שהציבור ישמע ברכת כהנים מאשר יקפיד על דבר זה. הכי טוב אם אפשר להסביר לו שרצוי שילבש מכנסיים ארוכות מפני כבוד הציבור.
שאלה: בריכה בשבת בבית פרטי: אנחנו גרים בבית פרטי ואבי רוצה לקנות בריכה שעובדת עם מסנן חשמלי. האם מותר להשתמש (לצורך פרטי כמובן) בבריכה בשבת כשהמסנן עובד 24 שעות בשבוע?
תשובה: אין בעיה שהמסנן עובד בשבת, אבל יש איסור לשחות בשבת.
שאלה: יום הולדת שחל בשבת של בין המצרים: יום הולדתו ה-3 של בננו חל בשבת הקרובה (כ"א בתמוז) 1) האם ניתן לחגוג בשבת? 2) האם מותר לקנות מתנה גם לאחר י"ז בתמוז אם לא מספיקים? אם כן, האם נוכל לתת את המתנה בשבת? 3) האם יש לדחות בכל שנה ב"ה את יום ההולדת עד לאחר ט באב?
תשובה: בשבת מותר לחגוג וגם לתת את המתנה. כמובן, שיש להקנות את המתנה לפני שבת.
שאלה: חיזוק נגד האינטרנט: לרב, רציתי לקבל דברי חיזוק נגד אינטרנט אני גולש מדי הרבה באינטרנט ובמחשב ובגלל זה איננני לומד קשה לי הדבר מציק ואינני מעונין בו רציתי פתרון ודברי חיזוק.
תשובה: תמצא דברים מענינים של דברי תורה וסיפורים. תשתדל לעבור על כל התנ"ך ואח"כ על כל הש"ס והרמב"ם. תמצא דברים מעניינים ואז לא תצטרך לחפש מים זרים.
שאלה: קניית בגדים בשלושת השבועות: אני טסה לפולין בז אב. א. אם אני צריכה בשביל זה בגדים, האם מותר לי לקנות בשלושת השבועות? ב. מתי אני יכולה לחדש אותם לפני ר"ח אב או רק אחרי ט באב? אני אשכנזית אם זה משנה. לשנה הבאה בירושלים הבנויה.
תשובה: אין לברך "שהחיינו" בשלושת השבועות מאחר ואי אפשר לומר "שהחיינו וקיימנו והגיענו לזמן הזה". אם את נוהגת לברך "שהחיינו" על בגדים חדשיםרק בזמן הלבישה, את יכולה לקנות עד לראש חודש אב בגדים ולחדשם לאחר תשעה באב. אם יש צורך, אפשר לחדש גם בשבת.
שאלה: טיולים בחו"ל למה לא?: למה הקב"ה ברא עולם כל כך יפה אם אנחנו לא שם כדי לראות אותו ולהנות ממנו? מדוע אסור לצאת לחו"ל כדי לטייל בטבע להתפעל להתרשם ולחזק את האמונה בראיית נפלאות הבורא? כל היופי הזה סתם מבוזבז מאחר שחכמים אסרו את היציאה מחמת החשש שלא יחזרו לארץ מאימת קושי סכנה ואורכת הדרך אולם כיום ניתן לצאת ולחזור באותו יום ואין זה מסוכן כלל, אז חשש זה ראוי ליפול למה א"כ עדיין מונעים היתר לטייל בחו"ל? אם בגלל שבארץ יש מצווה מאוד חשובה של יישוב הארץ וכל דקה שנמצאים בה מקיימים אותה והישארות בה מורה על חביבותה וכו ואעפ"כ כאן אין את כל ההדר המעלף שכן נמצא בחו"ל (כוונתי למעשי ה ולא מעשי אדם) ובהתבוננות בנפלאותיו מגיעים לאהבה ויראה כדברי הרמב"ם בהלכות יסודי התורה- על כן שאלתי היא למה אסור לראות ולהתפעם ממעשי ידי הקב"ה שלתובנתי לא נברא סתם אלא כדי להשתמש בה ולהינות ממנה?
תשובה: אנחנו קיבלנו את ארץ ישראל כדי להשתמש בה ולהנות ממנה, כפי שכתבת, ויש הרבה דברים יפים לראות בארץ ישראל. הטעם שאסרו לצאת הוא לא רק שמא לא יחזור אלא מפני שבארץ ישראל שורה השכינה ובכל רגע שאדם נמצא בארץ ישראל יש עליו השגחת ה' וכשהוא נמצא בחו"ל דומה כמי שאין לו אלו-ה, ח"ו, וכאילו עובד ע"ז. צריך להשאיר מקומות יפים גם לגויים. לגויים אין תורה כל כך יפה אז לפחות שיהיה להם קצת עולם הזה.
שאלה: מקרוגל ומדיח בענייני בשר וחלב: 1.אם מחממים במקרוגל בשרי מאכל פרווה בכלים חלביים הם הופכים לבשרי? 2.מה דין סכו"ם בשרי חלבי שהוכנס למדיח ביחד עם כלים חלביים בשריים בהתאמה?
תשובה: 1. מכיוון שזה לא בא במגע עם הדפנות וזה בתוך כלי - האוכל לא הפך לבשרי. 2. אני חושב שהמים פגומים. בדיעבד לא צריך לחשוש.
שאלה: ברכת שהחיינו ודיני בין המצרים: 1) שמעתי שיש דברים שלא מברכים עליהם שהחיינו כגון: נעליים. אם קניתי נעליים חדשות ואני ממש שמח בהם, האם באמת אסור לי לברך? 2) האם לספרדים מותר לקנות בגדים בשלושת השבועות ולחדשם בשבת? ובמיוחד לגבי חולצה לשבת עצמה מה יהיה הדין? 3) מה הדין לגבי גילוח ותספורת בימי בין המצרים לספרדים? שמעתי מאבי שנהגנו להקל עד שבוע שחל בו, האם כך הלכה?
תשובה: 1. אסור לברך על נעליים שנעשו מעור כיוון שהמיתו בהמה לצורך הכנת הנעליים. אם אתה רוצה בכל זאת לברך שהחיינו, ניתן לברך על פרי חדש ולכוון גם על הנעליים. 2. בשבת ניתן לברך שהחיינו, אמנם זה לא לפי כל חכמי ספרד אבל כיוון שהגר"א דחה את המחבר בראיה מאבל על אביו שצריך לברך ביחד עם ברוך דיין האמת גם שהחיינו אם קיבל ירושה מכובדת, נוהגים להקל לפחות בשבת. 3. מותר עד ר"ח ללא בעיה.
שאלה: שירה בתפילה: האם מותר לשיר בפה ניגונים ללא כלי נגינה במשך התפילה? לשלב את המנגינה במילים ולהתפלל כך? האם הדין שונה לתפילת שמונה עשרה? האם יש עוד חלקים אחרים בתפילה שיהיה מותר או אסור בהם? האם מותר לאמץ שירים לא חסידיים ולהשחילם בטקסט התפילה כשירים ישראלים עבריים ישנים?
תשובה: מותר לשלב ניגונים, בין אם הם כהקדמה למילים ובין ניגון על מילים, בתנאי שמתאים לאקלים של התפלה וכשזה נועד לעורר את הרגש והכוונה. גם בברכות של חזרת הש"ץ ניתן לנגן אולם שם צריך להקפיד על נוסח הברכה והמילים. לא לחזור על מילים ולהקפיד על הסדר, וכן שעשרה בני אדם לפחות ישמעו את הש"ץ.
שאלה: לנגן בק"ש ובתפילה: ראיתי את תשובות הרב לגביי נגינה בכלים בתפילה. א) האם גם מותר לנגן בכלי נגינה במשך ברכות קריאת שמע? ב) שמעתי פעם רב שאמר שאסור להכניס כלי נגינה לבית כנסת, האם דין זה עדיין תקף? וא"כ, איך לפי הרב מותר לנגן בכלי נגינה בהלל? ג) האם הדין של חוקות הגויים שייך למקרה זה? ד) האם אין כאן זלזול של בית הכנסת? חבר שלי אמר לי שאין כי כך היו עושים בבית המקדש אבל אני טענתי שמשחרב המקדש שירת ונגינת הלווים בטל ועל כן אין לנגן כיום בתפילה, האם זה נכון? האם יש צד להתיר בכל זאת? ואם זה לא יותר מדי טרחה - האם אפשר בבקשה לצרף כמה מקורות שאוכל לעיין בהם לשאלות לעיל.
תשובה: : הדיון סביב נושא זה נסוב בעיקר כשהתפשט באירופה המנהג אצל הרפורמים להכניס עוגב. לכך התנגדו רבנים רבנים ועשו על כך חרמות רבים. בזמנם היה בכך מלחמה על שמירת המסורת. רבים מן הפוסקים הזכירו איסור בחוקותיהם לא לכו. אולם איסור בחוקותיהם נאמר רק על העוגב שהיה הכלי שהיו מנגנים בו בבית תפילתם של הגויים. אולם לגבי שאר הכלים הדברים לא היו כל כך מפורשים. והחתם סופר כתב כנגד הכנסת כלי נגינה לתפלה גם בימות החול. דברי החתם סופר הובאו בספר משנה ברורה על ס' של"ח סק"י. ובספר שדי חמד בערך חתן וכלה חופה אות ב' ד"ה והנה עתה דן בענין בהרחבה. וראיתי על כך תשובה גם בספר משפטי עוזיאל לראשון לציון הרב עוזיאל בחלק אורח חיים חלק ח' תשובה יח. העולה מדבריהם שיש שחושבים שיש איסור לנגן בבית כנסיות משום שהשירה הותרה רק בבית המקדש וכפי שכתוב בפרק על נהרות בבל שגולי בבל סירבו לנגן בכלי נגינה בעת הגלות. ולמדו משם איסור לכל תקופת הגלות. ויש שהדגישו את האיסור מצד מה שהתפלה צריכה להאמר מתוך יראה ולא מתוך גילה בלבד. מכיון שאלו סיבות האיסור נראה שבעת קריאת שמע בודאי אין להכניס כלי נגינה. קריאת שמע בודאי צריכה להאמר מתוך יראה והכנעה. לעומת זאת בענין כלי נגינה באמירת ההל נרה שיש מקום להתיר. גם משום שההלל צריך להאמר מתוך שמחה. וגם משום שהטעם שאין לנגן בעת הגלות ב"ה בימו שהקב"ה פקד את עמו ישראל יש מקום להתיר בחלק זה של התפלה. כפי שכתבתי בתשובה קודמת שנראה לי שההיתר צריך להתחיל בתופסי התורה.
שאלה: שלושת השבועות: האם מותר לי לנגן על כלי נגינה בשלושת שבועות? האם מותר לי לשמוע מישהו-חבר שמנגן על פסנתר לדוגמא ושר תוך כדי הנגינה בשלושת השבועות?
תשובה: לא נאסרה אלא מוזיקה קצבית שניתן לרקוד לפיה.
שאלה: לשתות מיץ בצום: האם מותר לילד לשתות לימון ליים בצום?
תשובה: אין לתת לילד ממתקים בצום אולם שתיית מיץ לא נחשבת כממתק אלא כבר שגרתי ולכן יהיה מותר לילד לשתות מיץ בצום.
שאלה: קשר לפני החתונה: אחרי חיפושים, אחרי בדיקות, אני פשוט לא מוצא תשובה סופית. קשר, מותר לפי התורה? זאת אומרת, נישואין - ברור לי שזה מצווה, אך השאלה היא - האם הקשר שלפני - אפילו שהוא לקראת החתונה, אפילו שהוא בהקפדת הלכות בינו לבינה, - זה מותר או אסור? האם כשם שאסור לבן לנגוע באישה - אסור לו גם לראות אותה ולדבר איתה? אני בגיל מתאים, בקשר רציני עם שאיפה וידיעה שאנו מתחתנים בעוד כשנה, ובינתיים אני והיא מתעצמים ומתחזקים במסגרותינו. אבל עד אז, זה עבירה שאנחנו בקשר? דברים כמו שמירת נגיעה וכו - זה חלק משרשרת של הלכות האוסרות כל דבר בין גבר לאישה שהיא לא אישתו או שזה באמת הלכות שנתנו לנו להשתמש בהם על מנת כן לאפשר איזה קשר כלשהו וחיים בחברה מעורבת במידה מסויימת? אני מחפש תשובה ברורה ומבוססת.
תשובה: כל מה שנצרך לצורך נישואין מותר ג עם מדובר על קשר של דיבור או מבט, לא התבוננות מיוחדת בחלקים שהם גלויים אצל אישה שלבושה בצניעות. אולם מה שלא נצרך לצורך החלטה על רצון להינשא אין להתיר. יצירת קשר אישי ואינטימי גם ללא מגע או השתמשות בשאר החושים היא אסורה. זה כלול בדברי השולחן ערוך הכותב שיש להתרחק מאד מאד מן העריות. ע' על כך בספרו של הרב שמואל כץ קדושים תהיו. ובתשובות המצורפות שם בסוף הספר על חברות שלא לצורך נישואין.
שאלה: סיום הצום בפלג המנחה: האם אפשר להתפלל ערבית במוצאי הצום כבר מפלג המנחה ולגמור את הצום בפלג המנחה? הכוונה לצום י"ז בתמוז.
תשובה: אי אפשר. הרב יאיר וסרטיל
שאלה: השתתפות בתערוכה הפתוחה בשבת: אני לומדת עיצוב תכשיטים בסטודיו המקיים תערוכה פעם בשנה במקומות שונים. השנה התערוכה מוצגת במוזאון הפתוח גם בשבת. להצגה בלבד ללא מכירה. האם מותר להשתתף בתערוכה כזאת?
תשובה: מי שבא בשבת זה לא רק בגלל מה שאת מציגה, וכיוון שאת לא קוראת לאנשים לבוא לשם בשבת אז מותר לך.
שאלה: ברכות עם כיפה: האם חייב כיפה כדי לברך על משהו שאוכלים או בכלל לברך?
תשובה: לכתחילה יש לברך עם כיסוי ראש.
שאלה: לבנות בית בתשעה באב: אנו בונים את ביתנו כעת. האם מותר לפועלים הערבים להמשיך לבנות בתשעה באב? יש לציין, שמשהו חייב לשמור עליהם. אם זה חשוב ניתן להתאמץ למצוא גוי שישמור עליהם.
תשובה: לכתחילה, עדיף לא לעשות זאת בתשעה באב.
שאלה: לעבוד במקום בו יש תוכנה לא חוקית : במקום עבודתי החדש ישנם מחשבים עם מערכת הפעלה לא חוקית. במסגרת עבודתי יתכן שאצטרך לבצע מדי פעם פירמוט למחשב. העובד שעובד כרגע ניסה לדבר עם ההנהלה לגבי רכישת תוכנות אך זו הוצאה גדולה ונראה שגם כך העסק בקשיים מסוימים. האם מותר לי להמשיך בעבודה (קראתי באחת התשובות כי יש פוסקים שאמרו שכל התוכנות האלו פרוצות הפקר)?
תשובה: מי שעובר כאן על פעולת איסור הוא המעסיק ולא אתה. מכיון שאם תסרב לעבוד עם התוכנה הלא חוקית המעסיק יפטר אותך ויביא מישהו אחר שיעשה את אותו הדבר, אין כאן איסור לפני עיור או איסור מסייע, ולכן נראה שמותר לך להמשיך לעבוד שם. הרב ניר אביב
שאלה: החלפת שם משפחה: אנחנו זוג עם שתי תינוקות ובעלי רוצה להחליף את שם משפחתינו מוקנין למגן. האם זה לא יכול להזיק לנו איך שהוא?
תשובה: זה וודאי שלא יכול להזיק. לשם משפחה אין משמעות כמו לשם הפרטי ויש מעלה לתת שם עברי.
שאלה: צומות החורבן לקטן: האם זה נכון שעדיף שקטן לא יצום את צומות החורבן (תשעה באב, י"ז בתמוז, צום גדליה ועשרה בטבת) כי אנו מאמינים שעד שהוא יגדל יבנה המקדש ויתבטלו הצומות?
תשובה: קטן אינו צם בכל מקרה מאחר והדבר עלול להזיק לבריאותו. קטן המתקרב לגיל מצוות (יש מנהג אשכנז לצום שלושה צומות לפני הבר מצווה) יש לחנכו לצום.
שאלה: תאונות דרכים - משפט הלכתי או אזרחי: 1. האם בבתי-דין תורניים בקיאים גם בחוקי המדינה בגדר של דיון מתי "דינא דמלכותא דינא"? 2. במידה ואין בקיאות לבית-דין בחוקים מסויימים, שייך ללכת להתדיין בפני בית משפט אזרחי? למשל, האם בעניינים שקשורים לתחבורה, כמו תאונות דרכים, ששם מרובים חוקי המדינה, שייך לדון בתביעות בפני בתי משפט שלוקחים את חוקי התנועה בחשבון או שגם בענייני היזק כאלה יש ללכת לבתי דין לממונות אף שאינם בחוקי התנועה תעבורה? במקרה בו הייתי מעורב לאחרונה הפנה בי"ד לענייני ממונות בגוש עציון אותנו לבית משפט אזרחי - האם זו הוראה כללית?
תשובה: זו לא הוראה כללית. אם מדובר על משפט פלילי ודאי שהמקום הוא בית משפט. אולם אם מדובר על משפט אזרחי, כלומר, על תביעות מחברך או ממך על נזק או על פשיעה בתיקון וכד', יש ללכת לדין תורה. ורק הוראה מפורשת, על מקרה מסויים לפנות לבית משפט, מתיר ללכת לבית משפט.
שאלה: חזקת נגוע באורז: כבר שנים שאני בורר אורז ומנפה קמח, ולא מצאתי כלום (אורז סוגת). אותו דבר שמעתי בהרבה אנשים אחרים (חבר שלי שיש לו מכשיר לברירת אורז אמר לי שבשנים של ברירה הוא מצא רק פעם אחת תולעת אחת, וגם זה היה כשהוא לא קנה סוגת). גם אם אני אמצא פעם אחת, זה לא יהפך ל"חזקת נגוע". למה צריך עדיין לברור? בנוסף, התברר לי שבארה"ב, לדוגמא, אף אחד לא שמע אפילו על ניפוי קמח או ברירת אורז, ק"ו שלא עושה את זה. למה בארץ צריך לעשות? (תאוריה: בארץ התוצרת פעם היתה באיכות נמוכה ולכן חייבו לבדוק. מאז המצב השתפר אבל לא ההנחיות)
תשובה: כנראה שאתה לא מאחסן אורז וקמח זמן רב וקונה אותם כשהם טריים. במקרים כאלו, אומנם בכל זאת יש צורך לבדוק אך די בבדיקה שטחית.
שאלה: מזוזה בחדר פנימי: סגרנו חלק מהסלון על ידי קיר גבס. הכניסה לחדר שנוצר הוא מתוך חדר קיים שממנו נכנסים לחדר החדש, כלומר, חדר שממנו יש חדר נוסף ויש דלת זכוכית ביניהם, האם יש צורך במזוזה בחדר הפנימי?
תשובה: כן. שמים את המזוזה בצד ימין של הנכנס לחדר הפנימי.
שאלה: שמחה בעשירי באב: האם מותר לקבוע מסיבת בת מצווה, כולל נגינה, שתתחיל בי באב לפני השקיעה ותמשיך במוצאי י באב (זהו אינו תאריך יום ההולדת) או שעדיף להמנע מכך?
תשובה: מותר.
שאלה: ראש השנה באומן לצעירים: אחד מהסיבות המרכזיות שרבנים אוסרים נסיעה לאומן לראש השנה היא בגלל שאנשים משאירים את אשתם וילדיהם בארץ ונוסעים לבד. האם מותר לצעירים שעוד לא התחתנו לנסוע, ומה עם האימרה של רבינו שאין כמו להיות באומן בראש השנה?
תשובה: לדעתי לא זו עיקר הבעיה. עיקר הבעיה היא עצם הדבר שאנשים חושבים שרק שם הם יכולים להתפלל בכוונה ולא בארץ. זו טעות. מצוות התורה ניתנו לנו לקיים אותם בארץ ולא ייתכן שרק שם אפשר להתפלל בכוונה ולא בארץ. בנוסף, יש איסור לצאת מארץ ישראל לחו"ל, רק לדבר מצווה מותר לצאת. יש תשובה של הרב קוק בעניין זה במשפט כהן סימן קמז. הוא נשאל אם מותר לצאת לחו"ל להשתטח על קברי צדיקים, וענה שיש עניין בהשטתחות על קברי צדיקים ורואים זאת מכלב בן יפונה. אולם: א. כשזה בא בהתנגשות עם איסור היציאה לחו"ל, מי אומר שהאיסור הזה נדחה? ב. למי שרוצה להשתטח על קברי צדיקים יש מספיק קברי צדיקים גדולים בארץ - אבות האומה בעיר האבות וגדולי התנאים בגליל. מי אמר שהצדיקים באירופה יותר גדולים מאלו? בנוסף, הצטרף לעניין זה גם הבעיה שעוזבים את המשפחה אך לא זו עיקר הבעיה. לגבי האימרה של רבינו - אי אפשר לבנות את השקפת עולמה של היהדות על וורט פה וורט שם.
שאלה: גלולות בצום - הקפדה על שעה: אני רגילה לקחת גלולות פמולן למניעה בהנקה בשעות הבוקר. בעקבות כתמים נאמר לי להקפיד על שעת נטילת הגלולה. מה הדין בתשעה באב וביום כיפור? שאלתי רב והוא הציע לקחת לפני הצום ובערב לאחר הצום. אבל זה עלול לשבש, מה לעשות?
תשובה: אם את יכולה לבלוע את הכדור בלי מים מותר לך לבלוע אותו. אם את זקוקה למים יחד עם הכדור, אז ביום הכיפורים תפגמי קצת את המים עם חומר שיגרום להם להיות לא טעימים (אפשר לדוגמא להפוך את המים לתמצית תה) ואז אין בזה איסור תורה כיוון שזה לא נחשב משקה הראוי לשתיה.
שאלה: לספר את הילדים בבין המיצרים: האם מותר לספר את בני בן ה-10 בתקופת בין המיצרים. השיער מפריע וחם לו מאוד. אין כאן עניין ביופי אלא בנוחות לילד לקראת הקיץ והספורט?
תשובה: עד ראש חודש לא לצריך להחמיר על ילד קטן.
שאלה: חטיף גרנולה: מה מברכים על חטיף גרנולה קראנצ י (nature valley) - ברכה ראשונה ואחרונה? האם הדיבוק של הגרנולה משנה את הברכה למזונות?
תשובה: בורא פרי האדמה.
שאלה: קניית סנדלים בבין המיצרים : האם מותר לקנות סנדלים בין המיצרים? (שהרי לא מברכים עליהם "שהחיינו", אך מצד שני זה גורם לי שמחה)
תשובה: האיסור הוא לברך שהחיינו, כדי שלא לומר "שהחיינו... לזמן הזה". דברים שאין מברכים עליהם שהחיינו מותר לקנות אף שיש בהם שמחה.
שאלה: גילוח בשלושת השבועות: האם אפשר להתגלח:1.בשלושת השבועות 2. בתשעת הימים 3. בשבוע שחל בו לאדם הרגיל להתגלח כל יום (האם אפשר להקל?) כשאין הפסד ממון
תשובה: אין להקל למי שמתגלח בכל יום. בשלושת השבועות הספרדים מתגלחים והאשכנזים לא.
שאלה: השלמת צום לאחר אכילה: בי"ז בתמוז, קמתי מוקדם בכדי לאכול לפני הצום. בדיעבד, התברר שסיימתי לאכול אחרי עלות השחר. האם יש עניין להמשיך ולהשלים את הצום או לא לצום כלל?
תשובה: יש להמשיך את הצום. שולחן ערוך אורח חיים, סימן תקסח, א ונושאי כלים.
שאלה: תפילת ערבית בצהריים: אני עובד במלצרות בערבים ואני מפסיד ערבית במניין. אחרי שאני גומר את המלצרות אין כבר מניינים. האם יש לי אפשרות להתפלל בשעות הצהרים ערבית ולחזור על ק"ש בערב? אם והדרך הזואת לא נכונה השמח לקבל אופציה אחרת כדי לזכות להתפלל במניין (אין לי אפשרות לצאת באמצע העבודה להתפלל ערבית).
תשובה: אין גם מניין לערבית בצהריים. אתה יכול להתפלל במניין הסמוכים לשקיעה ולחזור לאחר צאת הכוכבים על כל קריאת שמע.
שאלה: גיור לאישה בהריון: האם גיור אצל אישה בהריון בחודש רביעי תופס גם לעובר? א"כ, עד איזה שלב הוא נכלל בגיוריה?
תשובה: ישנה גמרא מפורשת המהווה מקור לדין זה, וזו לשונה: "נכרית מעוברת שנתגיירה, בנה אין צריך טבילה". מפני שגוף האם אינו נחשב כחוצץ בפני גוף העובר לענין טבילה משום שזהו דרך גידולו ('רביתיה' בלשון הגמרא) ולכן עולה הטבילה גם לעובר (ולענין המילה, אף שבדרך כלל צריך למול ורק אז לטבול, מכל מקום כאן טבילת האם מועילה לעובר אף קודם שמל, משום שבשעת הטבילה לא היה העובר ראוי למילה. תוספות מ"ז ע"ב ד"ה מטבילין). וכך נפסק הדבר גם בהלכה בשולחן ערוך (חלק יורה דעה סימן רס"ח סעיף ו') שאשה בהריון שרוצה להתגייר   תהליך גיורה ובכלל זה גם טבילתה, תופס לה גם לגבי עוברה, ושוב לא יצטרך עובר זה לכשיוולד לעבור שום תהליך של גיור. ומבואר שם שכמובן שיש לידע את בית הדין על דבר הריונה של האשה המתגיירת. דין זה נכון לגבי האשה ועוברה כל זמן שהעובר במעי אימו, אך מרגע שנולד הולד ואז רוצה האם להתגייר עם בנה, בזה פרטי הדין משתנים. הרב אברהם אחיה שוקרון
שאלה: צדקה מחסכונות: אנו זוג צעיר סטודנטים, עובדים מעט למחייתנו ולכן נאלצים להוציא כסף מחסכון שהוא מתנה שסבא של בעלי שם בבורסה לצורך לימודים. א. האם כסף זה חייב במעשר (מצד אחד, זה מתנה עם יעוד. מצד שני, יש לזה הפסדים ורווחים)? ב. אם אנו מחליטים להשתמש בסכום למטרה אחרת - האם זה גורם לכך שכן נצטרך לתת עליו מעשר?
תשובה: אם אין לכם די למחייתכם אינכם חייבים כרגע במעשר. לכשירחיב תפרישו מעשר.
שאלה: שם האבא היהודי בכתובה: בתי היא גיורת והתחתנה בנישואים דתיים עם יהודי ברבנות. אבא של הכלה יהודי, ואילו אני גויה. האם בכתובה צריך להיות רשום שם האבא של הכלה, וזאת מכיוון שבכתובה נרשם במקום שם האב "אא" וגם לא קראו לו לטקס חתימת הכתובה?
תשובה: גר שהתגייר הוא כתינוק שנולד ולכן מרגע שהצטרף למשפחת עם ישראל ונכנס תחת כנפי השכינה אנו מייחסים אותו לאבא של כולנו, היינו אברהם אבינ,ו ולאמא של כולנו, הינו שרה אמנו. סביר להניח שה"אא" שתארת הינו למעשה קיצור של "אברהם אבינו", שכך המנהג המקובל לכתוב בכתובת גרים. ויש שכותבים אאע"ה שפירושו אברהם אבינו עליו ה הרב ינון זמיר